સ્વામીજીએ કહ્યું હતું કે સરકારથી માંડી સમાજ સુધારણા ક્ષેત્રે સક્રિય તમામે "નઝરિર્યાં બદલાવવાની જરૂર છે. તાજ્જા દ્રષ્ટાંત સાથે તેઓએ કહ્યું કે ઓરી કે રૂબેલાની વેક્સિનની હાલમાં ઝુંબેશ ચલાવી તે આવકાર્ય છે પરંતુ ઓરી-રૂબેલા કરતા તમ્બાકુવાળી ફાકી ખાઇને સૌરાષ્ટ્રમાં લોકો વધુ મરે છે. તેની વેક્સિન ઝુંબેશ કોણ અને કયારે શરૂ કરશે. એવી વેક્સિનની પણ શોધ કરવાની જરૂર છે જે ખેડૂતોની મગફળીમાં ધૂળ-ઢેફા ભેળવતાં અટકાવે ! અપૂર્વમુનિ સ્વામીજીએ અત્યંત દ્રવિત હૃદયે કહ્યું કે 4 વર્ષની બાળા પર બળાત્કાર થાય અને ભણેલોગણેલો દીકરો પોતાની સગ્ગી જનેતાને અગાસીએથી ધક્કો મારી મોતને ઘાટ ઉતારી દે એ પ્રકારની વકરતી જતી ધૃણાસ્પદ માનસિકતાની ‘વેકિસન’ ઝુંબેશ શરૂ કરવાની તાતી જરૂરીયાત છે અને આ પ્રકારનો ઇલાજ કે ઝુંબેશ કેવળ સધાર્મિક-સંગત કે પવિત્ર સંસ્કારોના સિંચન સિવાય અસંભવ છે. પ્રગટ બ્રહ્મ સ્વરૂપ પ્રમુખ સ્વામીજીના આ ક્ષેત્રે અતૂલિત યોગદાનનું દિવ્ય સ્મરણ કરી પૂ.અપૂર્વમુનિ સ્વામીજીએ ઉમેર્યુ હતું કે અમારા પ્રયાસનાં કેન્દ્રમાં સંસારની સધાર્મિક ઉન્નતી છે. મંદિર એ કેવળ ધજા-આરતીનું નિમિત કે પ્રતિક નહીં બલ્કે ‘ખોળીયા’ને ‘આત્મા’ બનાવવાનું માધ્યમ છે. અમારા પ્રત્યેક મંદિરો, બાળ સંસ્કાર કેન્દ્રો, સત્સંગ સભાઓ, શિબિરો, સ્કુલો, છાત્રાલયોનું પરમ લક્ષ્ય ‘ઇન્સાનિયત’ પ્રસ્થાપિત કરવાનું છે. તેની જ ફલશ્રુતિ છે કે અમારે ત્યાં શિક્ષા મેળવનારા 1000 બાળકોએ 98000 વ્યસનીઓની મુલાકાત લઇ તેઓને વ્યસનમુક્તિના શપથ લેવડાવ્યા, 1000 બાલિકાઓ વિવિધ હોસ્પીટલોમાં જઇ દર્દી નારાયણની નિરામય-દીર્ઘાયુની પ્રાર્થના કરે છે. અમો મેડીકલ કેમ્પો યોજીએ ત્યારે ડોકટર્સની એક ફૌજ તૈયાર થાય છે. નિ:શુલ્ક સારવારથી માંડી સર્જરી કરવા માટે અમો ઘરે-ઘરે જઇ સુખી સંપન્ન લોકો પાસેથી વધારાના વસ્ત્રો સહિતની ચીજો લઇ આવી જરૂરીયાતમંદોને પહોચાડવાનું મિશન ચલાવીએ છીએ. અપૂર્વ સ્વામીએ આવા અનેક પરોપકારી કાર્યોની વિગતો સાથે કહ્યું કે ધર્મની બેઠક પરથી સામાજિક ક્રાંતિ કેવળ શાબ્દીક કે ફિલોસોફીકલી જ નહીં બલ્કે નક્કર સ્વરૂપે થવી જોઇએ અને અહેસાસ થકી થનારો સંબંધ કે સુધાર કદાપિ વ્યર્થ જતો નથી, તેમ તેઓએ ઉમેર્યુ હતું. રાજકોટમાં પૂ.પ્રમુખ સ્વામીજીની 98મી જન્મજયંતીના ઉપલક્ષ્યમાં પ થી 1પ ડિસેમ્બરે યોજાનારો મહોત્સવની થીમ પણ આવી જ રહેવાની. 11 દિવસ ચાલનારા મહોત્સવમાં પ્રતિદિન સવાર, બપોર, સાંજના સત્રમાં ડોકટર્સ, ટીચર્સ, સ્ટુડન્ટસ, અધ્યાત્મ ગુરૂઓ અને પ્રસારણ માધ્યમોની પ્રસિધ્ધ હસ્તીઓની ઉપસ્થિતિમાં પ્રેરક સેમિનાર્સ થશે. સાંસ્કૃતિક પ્રદર્શનીથી માંડી લાઇવ-પ્રસ્તુતિઓ પણ થશે. લાઇટ એન્ડ શોની મનમોહક પ્રસ્તુતિ થકી જ્ઞાન-વિજ્ઞાનના સુભગ સમન્વયની ઝાંખી દર્શાવાશે. માધાપર-મોરબી હાઇ-વે પર તૈયાર થનારા સ્વામીનારાયણ નગરનું આકર્ષણ તેના કલાત્મક પ્રવેશદ્વારથી જ શરૂ થઇ જશે. પ્રમુખ સ્વામીજીના 96માં જન્મોત્સવની કેન્દ્રીય ઉજવણી સુરત ખાતે અને 97 માં જન્મદિનની આણંદ ખાતે ઉજવણી થઇ હતી પરંતુ 98માં જન્મોત્સવની સૌરાષ્ટ્ર-કચ્છ પ્રદેશની કેન્દ્રીય ઉજવણી રાજકોટના ફાળે આવી હોઇ, રાજકોટ માટે આ ઉત્સવ થકી કાયમી યાદગાર એવા કોઇ આયોજનની પણ જાહેરાત થઇ શકે છે, જે રાજકોટને વૈશ્ર્વિક ખ્યાતિ અપાવશે ! ‘મિરર’ સમસ્ત ગુજરાતનું દર્પણ બનશે: અપૂર્વમુનિ સકારાત્મક પત્રકારિતા, આકર્ષક લે-આઉટ્સ અને સુઘડ કલર પ્રિન્ટીંગ થકી ગુજરાત મિરરે અનોખી છાપ ઊભી કરી છે